SPRÁVA KOMISIE EURÓPSKEMU PARLAMENTU A RADE SPRÁVA O POKROKU PRI VÝVOJI SCHENGENSKÉHO INFORMAČNÉHO SYSTÉMU DRUHEJ GENERÁCIE (SIS II) – júl 2010 – december 2010 /* KOM/2011/0391 v konečnom znení */





OBSAH 1. Úvod 2 2. Stav projektu 2 2.1. Prehľad pokroku v sledovanom období 2 2.2. Zmluvný rámec finalizácie projektu 3 2.3. Prípravy na alternatívne technické riešenie 4 2.4. Prípravy na prechod na nový systém 5 2.5. Sieť SIS II 6 2.6. Prevádzkové riadenie 6 2.7. Bezpečnosť 6 3. Riadiace činnosti 7 3.1. Finančné dôsledky 7 3.2. Riadenie projektu 8 3.2.1. Rada pre globálne riadenie programu (GPMB) 8 3.2.2. Výbor SISVIS (SIS II) 9 3.2.3. Plánovanie a koordinácia na vnútroštátnej úrovni 9 3.2.4. Rada 9 3.2.5. Európsky parlament 10 4. Priority na obdobie, ktoré sa bude vykazovať v budúcej správe 10 5. Závery 11 1. ÚVOD V tejto správe o pokroku sa opisuje práca, ktorú Komisia vykonala v druhej polovici roku 2010 a ktorá sa týka vývoja Schengenského informačného systému druhej generácie (SIS II) a príprav prechodu zo systému SIS 1+ na SIS II. Táto správa sa predkladá Rade a Európskemu parlamentu v súlade s článkom 18 nariadenia Rady (ES) č. 1104/2008 a s rozhodnutím Rady 2008/839/SVV o prechode zo Schengenského informačného systému (SIS 1+) na Schengenský informačný systém druhej generácie (SIS II). 2. Stav projektu 2.1. Prehľad pokroku v sledovanom období Rada SVV na svojom zasadnutí v dňoch 3. – 4. júna 2010 vytvorila predpoklady pre výrazný pokrok, ktorý sa v rámci projektu SIS II dosiahol v druhej polovici roku 2010. Počas tohto obdobia experti Komisie a členských štátov intenzívne pracovali na dokončení spresnených požiadaviek na tento systém a na vypracovaní realistického návrhu harmonogramu. S cieľom upozorniť na oblasti, v ktorých sa požiadavky na SIS II museli vyvíjať v súlade s potrebami koncových používateľov, a súčasne zohľadniť potrebu zabezpečenia investícií do SIS II na vnútroštátnej úrovni, sa uskutočnili hodnotné workshopy a stretnutia expertov všetkých zainteresovaných strán. V tomto vývoji bolo významných niekoľko prvkov, napr. potreba vytvoriť systém asi päťkrát väčší, ako bol pôvodne zamýšľaný systém (posun od 15 – 22 mil. zápisov v pôvodnej zmluve k 70 – 100 mil. zápisov, ktoré sa teraz požadujú), a ktorý by bol zároveň prevádzkovo výkonný. Po dôkladnom posúdení, ktoré vykonali experti všetkých zainteresovaných strán, sa dosiahol široký konsenzus, pokiaľ ide o revidované požiadavky na systém a budúci prístup k testovaniu, ako aj o náčrt celkového harmonogramu. Na základe týchto skutočností sa očakáva, že prevádzka systému SIS II začne v prvom štvrťroku 2013. Po ustálení požiadaviek na systém Komisia začala rokovať s hlavným zmluvným partnerom v oblasti vývoja, aby dosiahla požadované zmluvné pokrytie s cieľom odstrániť rozdiel medzi požiadavkami uvedenými v pôvodnej zmluve a požiadavkami, ktoré nevyhnutne vyplynuli z právnych nástrojov upravujúcich prechod na nový systém z roku 2008[1] a z vývoja potrieb koncových používateľov. Od augusta do polovice septembra prebiehali komplexné rokovania, ktorých cieľom bolo vyjasniť presný obsah služieb, ktoré sa majú poskytovať, a dosiahnuť finančne primeranú ponuku od zmluvného partnera. Rokovania boli nakoniec úspešné. Zodpovedajúci rozpočet na dokončenie projektu je aj naďalej v plnej miere v súlade s rozpočtom pre SIS II, ktorý bol schválený na obdobie 2007 –2013. Napriek tomu, že konečné špecifikácie systému boli navrhnuté a dohodnuté spoločne s expertmi členských štátov tak, aby sa zachovali predchádzajúce investície, systémy jednotlivých členských štátov si tiež vyžadujú určitú aktualizáciu, najmä aby zodpovedali výrazne aktualizovanej kapacite systému. Aby sa pokryli finančné dôsledky na zdroje vyplývajúce z rozšírenia systému SIS II pre členské štáty, Komisia sa usilovala byť pri prispôsobovaní národných ročných programov Európskeho fondu pre vonkajšie hranice v plnej miere flexibilná. SIS II je skutočne jednou zo strategických priorít Európskeho fondu pre vonkajšie hranice a umožňuje členským štátom využívať spolufinancovanie EÚ až do výšky 75 %. V tomto kontexte Rada SVV na svojom zasadnutí 7. – 8. októbra 2010 opätovne potvrdila, že začatie prevádzky systému SIS II ostáva absolútnou prioritou a vyžaduje si spoločné úsilie a úzku spoluprácu členských štátov a Komisie. Rada SVV ďalej vzala na vedomie celkový harmonogram a rozpočet na sprevádzkovanie SIS II tak, ako boli potvrdené Komisiou v správe predloženej na zasadnutí[2], a vyzvala zainteresované strany, aby vyvinuli maximálne úsilie na zabezpečenie úplnej implementácie tohto projektu v medziach časového harmonogramu a finančného plánu. Rada takisto uvítala možnosť, ktorú ponúkla Komisia, sprístupniť Európsky fond pre vonkajšie hranice členským štátom na podporu ukončenia vnútroštátnych prvkov systému a pripomenula, že pohotovostný plán založený na ďalšom vývoji C.SIS 1+ sa musí zachovať, kým sa úspešne neukončia testy vymedzené v druhom medzníku. Po takmer dvojročnom období technických ťažkostí poskytli závery prijaté na zasadnutí Rady SVV 7. – 8. októbra 2010 jasný, realistický a všeobecne zdieľaný plán finalizácie projektu SIS II. Komisia zdôraznila, že je čas poskytnúť expertom pokoj, ktorý im umožní úplné sústredenie sa na technické ciele, ktoré pred nimi stoja, a na dokončenie projektu. 2.2. Zmluvný rámec finalizácie projektu Komisia a hlavný zmluvný partner sa 15. septembra 2010 dohodli na zmluvnom rámci finalizácie projektu. Dohoda má tieto hlavné prvky: - Technické požiadavky Komisia a zmluvný partner sa dohodli na všetkých konečných požiadavkách, ktoré umožnia sprevádzkovať systém SIS II, a to v úplnom súlade s konsenzom, ktorý sa dosiahol s expertmi členských štátov. Jedna z hlavných aktualizovaných charakteristík systému sa týka jeho kapacity, ktorá je približne päťkrát väčšia, ako sa pôvodne predpokladalo (posun od 15 – 22 mil. zápisov v pôvodnej zmluve k 70 – 100 mil. zápisov, ktoré sa teraz požadujú). Vysoké požiadavky na výkonnosť systému sa zachovali, aby boli splnené všetky prevádzkové potreby jeho budúcich koncových používateľov. Je dôležité poznamenať, že hlavné záväzky vyplývajúce z právnych nástrojov SIS II nie sú revidovanými požiadavkami dotknuté. - Harmonogram Celkový harmonogram, ktorý bol Rade SVV oznámený v júni 2010, bol potvrdený a stal sa neoddeliteľnou súčasťou zmluvy. V priebehu 30 mesiacov sa uskutoční ďalší vývoj a rozsiahle testovanie systému SIS II. Systém bude teda pripravený na uvedenie do prevádzky počas prvého štvrťroka 2013. V krátkodobom horizonte, konkrétne do druhej štvrtiny roku 2011, sa pozornosť zameria na prispôsobenie centrálnych aj vnútroštátnych systémov aktualizovaným požiadavkám. Na tento účel bol v októbri vydaný nový dokument o riadení prepojenia (ICD), ktorý predstavuje hlavný technický referenčný dokument pre rozvoj centrálnych a vnútroštátnych zložiek SIS II, a na konci roka bola dodaná aktualizácia hardvéru pre hlavné a záložné rozhranie. Nasledujúca fáza bude venovaná testovacím činnostiam s cieľom ubezpečiť sa o náležitom fungovaní systému SIS II ako celku. To bude trvať približne jeden rok a zavŕšením bude druhá medzníková skúška v roku 2012. Konečné fázy projektu budú pozostávať z „komplexnej skúšky“ (testovanie stanovené v právnych nástrojoch SIS II) a zo samotného presunu údajov. Uvedenie systému do prevádzky by sa malo uskutočniť v prvom štvrťroku 2013. - Rozpočet Rozpočet dojednaného postupu pre dokončenie vývoja a testovania systému SIS II bol stanovený na 34,95 mil. EUR. Konkrétnejšie, z 34,95 mil. EUR bolo 22,02 mil. EUR pridelených na vývoj (vrátane testovania a prechodu) a 12,93 mil. EUR na aktualizácie hardvéru (odôvodnené zvýšenou kapacitou systému a potrebou ďalších testovacích prostredí, ktoré umožnia paralelné vykonávanie úloh vývoja a testovania). Náklady na vývoj sú v súlade s rozpočtom, ktorý Komisia odhadla vo svojej porovnávacej správe z júna 2009 (21,74 mil. EUR bez aktualizácie hardvéru). Celkové náklady zostanú v medziach rozpočtu, ktorý bol pre SIS II dohodnutý do roku 2013. - Zmluvné podmienky a záruky V priebehu týchto rokovaní Komisia zabezpečila, aby sa žiadna zo zmluvných podmienok a záruk neznížila, najmä pokiaľ ide o podmienky a záruky týkajúce sa sankcií. Komisia takisto zabezpečila, aby bola do zmluvy začlenená doložka o „vypovedaní“ zmluvy, ako sa uvádza v záveroch Rady z júna 2009. Tieto ustanovenia sú podobné ako tie, ktoré sa prijali pre prípad, že by prvá medzníková skúška dopadla neúspešne, teraz sa však vzťahujú na výsledok druhej medzníkovej skúšky. Umožnia Komisii rozhodnúť o okamžitom vypovedaní zmluvy, ak dospeje k záveru, že druhá medzníková skúška bola neúspešná. Komisia zabezpečila tiež doložku o „najviac zvýhodnenom zákazníkovi“ pre nadobudnutie hardvéru. 2.3. Prípravy na alternatívne technické riešenie Rada SVV na zasadnutí 7. – 8. októbra 2010 pripomenula, že pohotovostný plán založený na ďalšom vývoji C.SIS 1+ sa musí zachovať, kým sa úspešne neukončia testy vymedzené v druhom medzníku. Rada preto vyzvala Komisiu, aby v spolupráci s Francúzskom dovtedy prijala potrebné opatrenia na zabezpečenie dostupnosti takéhoto pohotovostného plánu. Od roku 2009 prebiehali bilaterálne rokovania medzi Komisiou a Francúzskom o možnosti uzatvoriť dohodu o delegovaní implementácie alternatívnej možnosti vývoja SIS II na základe vylepšeného technického riešenia SIS 1+ (SIS 1+RE), s cieľom pripraviť podmienky pre možný prechod k alternatívnemu technickému scenáru pre zavedenie funkcií systému SIS II v prípade neúspešného výsledku medzníkovej skúšky. Dohoda o delegovaní by umožnila Komisii plniť rozpočet EÚ delegovaním úloh súvisiacim s rozvojom systému SIS II na Francúzsko. Návrh tejto dohody o delegovaní bol už dokončený a mohol by byť opätovne použitý pre akékoľvek realizovateľné alternatívne technické riešenie, ktoré môže Francúzsko predložiť. Pokiaľ ide o právne vzťahy medzi Francúzskom a jeho zmluvným partnerom pre SIS 1+RE, Francúzsko informovalo Komisiu, že podľa francúzskych právnych predpisov o verejnom obstarávaní zmluvný základ pre SIS 1+RE prepadne, ak sa neuplatní do septembra 2010. K tomu naozaj došlo. Vzhľadom na záväzok Francúzska poskytnúť technické pohotovostné riešenie do ukončenia druhej medzníkovej skúšky (ako sa uvádza v záveroch Rady z 23. apríla 2010 týkajúcich sa SIS II) Komisia bude aj naďalej úzko spolupracovať s francúzskymi orgánmi, aby umožnila implementáciu tohto riešenia prostredníctvom obnovenej výzvy na predloženie ponúk vyhlásenej francúzskymi orgánmi, ak by to bolo potrebné. Pokiaľ ide o legislatívne opatrenia, už boli uskutočnené všetky potrebné kroky na zabezpečenie toho, aby bolo možné v prípade potreby uplatniť alternatívny technický scenár. Návrh Komisie na zmeny a doplnenia migračných nástrojov SIS II viedol k tomu, že Rada v júni 2010 prijala ustanovenie, podľa ktorého „ vývoj SIS II možno dosiahnuť realizáciou alternatívneho scenára charakterizovaného vlastnými technickými špecifikáciami “[3]. 2.4. Prípravy na prechod na nový systém S cieľom úspešného uskutočnenia prechodu zo systému SIS 1+ na systém SIS II bude vytvorená predbežná architektúra prechodu. To bude zahŕňať prevodník určený na prevod údajov v dvoch smeroch medzi súčasným C.SIS a centrálnym SIS II a na udržiavanie oboch systémov synchronizovaných počas obdobia, ktoré budú členské štáty potrebovať na prechod z jedného systému na druhý. Kľúčovými prvkami tejto fázy sú: - samotný prevodník, ktorý vyvinie zmluvný partner, - súvisiaca dokumentácia, ako sú technické špecifikácie prevodníka, - testovacia dokumentácia prevodníka, - činnosti týkajúce sa čistenia údajov na úrovni členských štátov s cieľom zabezpečiť, aby existujúce zápisy SIS 1+, ktoré majú byť prevedené do SIS II, čo najviac zodpovedali požiadavkám na údaje SIS II. V dôsledku obdobia technických a politických diskusií o projekte SIS II, ktoré trvalo od neúspešných skúšok operačného systému v decembri 2008 do úspešnej prvej medzníkovej skúšky v marci 2010, boli migračné činnosti do určitej miery pozastavené. Po vyjasnení situácie v druhej polovici roku 2010 tieto činnosti opäť nadobudli svoj význam. Všetka doterajšia práca týkajúca sa prechodu bola preskúmaná s cieľom zosúladiť ju so spresnenými požiadavkami. Vývoj prevodníka pokračuje s prihliadnutím na požiadavky. Aktualizovaný prevodník bude potrebný na konci druhého štvrťroka 2011 na testovanie v spojení s existujúcim SIS 1+. S cieľom pomôcť členským štátom pri identifikácii množstva práce, ktorú je potrebné vykonať pri čistení údajov, C.SIS pravidelne poskytuje príslušnej pracovnej skupine Rady dokument opisujúci podrobný vývoj databázy SIS, pokiaľ ide o mapovanie údajov a činností čistenia. 2.5. Sieť SIS II Projekt SIS II zahŕňa vytvorenie rozsiahlej komunikačnej siete, ktorá spĺňa požiadavky na dostupnosť, bezpečnosť, územné pokrytie a úroveň služieb a umožňuje komunikáciu medzi vnútroštátnymi systémami a centrálnym systémom. V priebehu vykazovaného obdobia bolo úspešne, včas a v medziach rozpočtu vytvorené spojenie so sieťou SIS II s-TESTA pre Rumunsko, čím sa počet pripojených členských štátov zvýšil na 31 (plus Europol a Eurojust). 2.6. Prevádzkové riadenie V súlade s politickým mandátom, ktorý Rada a Európsky parlament udelili Komisii v podobe spoločných vyhlásení pri prijatí právnych nástrojov SIS II a VIS, Komisia v júni 2009 prijala legislatívne návrhy na zriadenie Agentúry pre prevádzkové riadenie rozsiahlych informačných systémov v priestore slobody, bezpečnosti a spravodlivosti. Po tom, ako Lisabonská zmluva nadobudla platnosť, bolo potrebné predložiť jediný zmenený a doplnený návrh, ktorý Komisia prijala v marci 2010. Hlavnou úlohou navrhovanej agentúry by bolo vykonávať úlohy spojené s prevádzkovým riadením systémov SIS II (po jeho sprevádzkovaní), VIS a EURODAC. V budúcnosti by agentúre mohli byť zverené aj ďalšie rozsiahle informačné systémy. Práca na tomto legislatívnom návrhu pokročila a očakáva sa, že nariadenie by mohlo byť prijaté v priebehu roka 2011. 2.7. Bezpečnosť Na základe pripomienok vznesených niektorými členskými štátmi, pokiaľ ide o súlad s rozhodnutiami Komisie 2007/171/ES, 2007/170/ES a 2008/602/ES[4], Komisia vypracovala štúdiu o otázke prístupu k nekódovaným údajom v zabezpečenom prostredí prevádzkového centra siete. V tejto štúdii sa opisovalo niekoľko možných scenárov a požadovali sa stanoviská expertov členských štátov. Možnosti zahŕňali napr. druhú vrstvu kódovania ale aj súbor ďalších organizačných opatrení, ktoré mali zabrániť prístupu k nekódovaným údajom alebo ho obmedziť. Pokiaľ ide o implementáciu, potenciálne riešenie bude musieť zabezpečiť minimálny dosah na určité kľúčové kritériá, ako je výkon alebo čas reakcie systému, náklady na implementáciu na centrálnej a vnútroštátnej úrovni a dosah na harmonogram. Implementáciou možných riešení sa členské štáty zaoberali na workshope, ktorý Komisia zorganizovala začiatkom roka 2011. 3. Riadiace činnosti 3.1. Finančné dôsledky Ku koncu sledovaného obdobia dosiahli celkové viazané rozpočtové prostriedky vynaložené Komisiou na program SIS II od roku 2002 sumu 133 170 429 EUR. Príslušné zmluvy zahŕňajú štúdie uskutočniteľnosti, vývoj samotného centrálneho systému SIS II, podporu a zabezpečenie kvality, sieť SIS II, prípravu prevádzkového riadenia v Štrasburgu, bezpečnosť, biometrickú prípravu, komunikáciu a výdavky na pracovné cesty expertov. Z tejto sumy sa od roku 2002 do konca decembra 2010 v skutočnosti vyplatilo 68 152 710 EUR. Hlavnými výdavkovými položkami boli vývoj (33 435 295 EUR), sieť (20 371 388 EUR) a podpora a zabezpečenie kvality (8 124 387 EUR). Plnenie rozpočtu | od roku 2002 do decembra 2010 | od júla do decembra 2010 | Záväzky | Platby | Záväzky | Platby | Vývoj | 80 377 456 | 33 435 295 | 37 201 723 | 6 934 479 | Podpora a zabezpečenie kvality | 9 882 074 | 8 124 387 | 482 180 | 931 907 | Sieť | 32 375 954 | 20 371 388 | 0 | 4 358 677 | Príprava prevádzkového riadenia | 7 468 215 | 4 837 950 | 1 344 177 | 309 529 | Bezpečnosť | 874 715 | 217 712 | 5 440 | 0 | Štúdie a konzultácie | 940 481 | 921 611 | 0 | 0 | Informačná kampaň | 33 373 | 33 373 | 0 | 0 | Výdavky na pracovné cesty expertov | 1 203 286 | 196 121 | 149 906 | 43 950 | Iné | 14 874 | 14 874 | 0 | 0 | SPOLU: | 133 170 429 | 68 152 710 | 39 183 426 | 12 578 542 | Počas tohto obdobia členské štáty vyjadrili rastúce znepokojenie nad potrebou dodatočného vnútroštátneho financovania pre SIS II. S cieľom riešiť túto otázku Komisia začala posudzovať možnosť pokrytia nákladov na dokončenie vývoja vnútroštátnych systémov v rámci existujúcich pridelených rozpočtových prostriedkov. To sa uskutočnilo v úzkej spolupráci so zodpovedným vnútroštátnym orgánom pre Európsky fond pre vonkajšie hranice v členských štátoch a s vnútroštátnymi projektovými manažérmi SIS II. Diskusie o tejto záležitosti sa konali v rámci výboru SOLID na jeho zasadnutí 20. októbra. Každý členský štát bol následne vyzvaný, aby identifikoval svoje príslušné potreby na vnútroštátnej úrovni a oznámil ich výboru SOLID do konca novembra 2010. Potom sa uskutočnila analýza týchto informácií s cieľom zistiť, či je existujúce financovanie postačujúce, alebo či môžu byť potrebné dodatočné zdroje. 3.2. Riadenie projektu 3.2.1. Rada pre globálne riadenie programu (GPMB) V záveroch Rady o SIS II z 26. – 27. februára 2009 a 4. – 5. júna 2009 sa zriadil neformálny orgán zložený z expertov členských štátov s názvom rada pre globálne riadenie projektu s cieľom posilniť spoluprácu a poskytnúť centrálnemu projektu SIS II priamu pomoc členských štátov. Pozitívny výsledok práce tejto skupiny a potreba ďalej zlepšovať spoluprácu a transparentnosť pri tomto projekte boli dôvodom formálnej integrácie tejto skupiny do riadiacej štruktúry SIS II bez toho, aby bola dotknutá zodpovednosť Komisie a členských štátov. Zmenené a doplnené právne nástroje upravujúce prechod na nový systém, ktoré boli prijaté 3. júna 2010[5], formalizovali GPMB ako poradný orgán na pomoc projektu centrálneho systému SIS II s cieľom zlepšiť konzistentnosť medzi centrálnym projektom SIS II a vnútroštátnymi projektmi. GPMB nemá ani rozhodovaciu právomoc, ani mandát zastupovať Komisiu alebo členské štáty. Tieto právne nástroje stanovujú, že členské štáty v rámci Rady vymenujú určitý počet expertov. Vymenovania sa uskutočnili 23. septembra 2010. Komisia súčasne vymenovala svojich vlastných expertov. To umožnilo, aby sa ďalšie stretnutie, ktoré sa konalo 30. septembra 2010, uskutočnilo v novom formálnom rámci. Zavedená prax striedania úlohy predsedu medzi predsedníctvom a Komisiou pokračovala. GPMB v novembri 2011 dosiahla dohodu o návrhu funkcií a podmienok, ktoré majú byť predložené výboru SISVIS v roku 2011. Počas obdobia, na ktoré sa vzťahuje táto správa, sa GPMB zišla šestnásťkrát. 3.2.2. Výbor SISVIS (SIS II) Komisii pri vývoji systému SIS II pomáha výbor SISVIS. V období od júla do decembra 2010 sa uskutočnili tri stretnutia výboru SISVIS týkajúce sa technických otázok systému SIS II. Okrem pravidelných stretnutí výboru SISVIS sa organizujú aj stretnutia pracovných skupín výboru a workshopy. Na týchto stretnutiach sa zúčastňujú odborníci z členských štátov, ktorí diskutujú o konkrétnych technických otázkach. Tieto stretnutia sa zvyčajne zameriavajú na otázky vyplývajúce z konkrétnych predmetov plnenia v rámci projektu: - Poradná skupina pre skúšky (TAG) poskytuje výboru SISVIS stanoviská k otázkam týkajúcim sa organizácie, implementácie a interpretácie skúšok. Táto skupina sa stretla počas obdobia vykazovaného v tejto správe dvakrát. - Rada pre riadenie zmien (CMB) poskytuje poradenstvo v oblasti klasifikácie, kvalifikácie a potenciálneho vplyvu opravy nahlásených problémov. Táto pracovná skupina, ktorá podáva správy aj výboru SISVIS, sa počas vykazovaného obdobia stretla raz. - Počas tohto obdobia sa uskutočnil jeden workshop o prechode na systém SIS II s cieľom poskytnúť poradenstvo výboru SISVIS a pokračovať v práci na tejto kľúčovej téme. 3.2.3. Plánovanie a koordinácia na vnútroštátnej úrovni Na poskytovanie odporúčaní útvarom Komisie je vytvorená pracovná skupina pozostávajúca z projektových manažérov z členských štátov a z radov užívateľov na vnútroštátnej úrovni. Účelom stretnutí tejto skupiny je riešenie otázok súvisiacich s podrobným plánovaním, rizikami a činnosťami na centrálnej, ako aj na vnútroštátnej úrovni programu. Počas tohto vykazovaného obdobia sa skupina stretla trikrát. 3.2.4. Rada Ako bolo vyjadrené v záveroch Rady a v súlade so želaním všetkých strán projektu zachovať úplnú transparentnosť, Komisia pravidelne informuje Radu a Európsky parlament o celkovom harmonograme SIS II a o výdavkoch na centrálny projekt. Komisia sa zúčastňuje na stretnutiach prípravných orgánov Rady zodpovedných za Schengenský informačný systém a na každom zasadnutí Rady ministrov, na ktorom je súčasťou programu systém SIS II. Komisia predložila správy o stave projektu SIS II a o očakávaných ďalších krokoch. Okrem zvyčajných ústne podaných správ o aktuálnom stave počas tohto obdobia Komisia dala pred zasadnutím Rady SVV 7. – 8. októbra do obehu pracovný dokument svojich útvarov „ Správa o harmonograme a rozpočte určenom na sprevádzkovanie druhej generácie Schengenského informačného systému (SIS II) “. Komisia dáva kolegom zapojeným do projektu na vnútroštátnej úrovni k dispozícii krátku týždennú správu, v ktorej sumarizuje technický vývoj. 3.2.5. Európsky parlament Komisia aj naďalej podrobne informovala Európsky parlament o aktuálnom stave SIS II na základe správnych, overiteľných a aktualizovaných faktov a údajov. V priebehu rozpočtového postupu na rok 2011 boli plnené vyhlásenia rozpočtového výboru „ držať prostriedky určené na prechod na SIS II v rezerve do konca úspešného testovania a dovtedy, kým nebude uskutočnený komplexný audit “. Európsky parlament 15. decembra vložil rozpočtové prostriedky na SIS II do rezervy v rámci rozpočtu na rok 2011. Parlament stanovil podmienky uvoľnenia rezervy[6]: 1. Komisia musí predložiť „ konkrétny a realistický harmonogram “ ďalšieho vývoja SIS II, ako aj prehľad vplyvu na rozpočet. 2. Úplný prístup Parlamentu a Rady k zmluve o poskytovaní služieb, ktorú Komisia podpísala s poskytovateľom služieb, ktorý vyvíja systém SIS II. S cieľom splniť prvú z uvedených podmienok Komisia v novembri poskytla členom príslušných parlamentných výborov v rámci „technického brífingu“ podrobné informácie o dosiahnutom pokroku. Komisia poskytla podrobné informácie o rozpočte týkajúce sa minulých aj budúcich rozpočtových záväzkov a platieb. Komisia okrem toho vyjadrila, že je pripravená poskytnúť požadované zmluvné informácie v dôvernom prostredí (z dôvodu ochrany legitímnych obchodných záujmov dodávateľa). Toto stretnutie umožnilo takisto prediskutovať praktické spôsoby riešenia rozpočtových otázok, ktorými by sa zabezpečilo, že Parlament bude môcť vykonávať svoju úlohu kontroly a dohľadu bez toho, aby to bránilo pokračovaniu projektu a spracovávaniu faktúr. Pravidelne sa uskutočňovali ďalšie stretnutia s poslancami EP, komisárka Malmströmová písomne informovala predsedu výboru Európskeho parlamentu LIBE (a spravodajcov) o hlavných výsledkoch októbrového zasadnutia Rady SVV. Predsedom výboru LIBE a výboru BUDG bola predložená správa týkajúca sa harmonogramu a rozpočtového plánu a výbor LIBE bol informovaný o aktuálnom vývoji SIS II. Komisia tiež odpovedala na desať parlamentných otázok týkajúcich sa systému SIS II. 4. Priority na obdobie, ktoré sa bude vykazovať v budúcej správe V najbližšom období, konkrétne do druhého štvrťroku 2011, sa pozornosť zameria na aktualizáciu centrálnych a vnútroštátnych systémov tak, aby boli v súlade s aktualizovanými požiadavkami. Nasledujúca fáza bude venovaná testovacím činnostiam s cieľom ubezpečiť sa o náležitom fungovaní systému SIS II ako celku. To bude trvať približne jeden rok a zavŕšením bude druhá medzníková skúška v prvom štvrťroku 2012. Konečné fázy projektu budú pozostávať z „komplexnej skúšky“ (testu stanoveného v právnych nástrojoch SIS II) a zo samotného presunu údajov. Uvedenie systému do prevádzky by sa malo uskutočniť v prvom štvrťroku 2013. 5. Závery Vďaka spoločnému úsiliu všetkých zúčastnených subjektov boli významné technické a politické pochybnosti o budúcnosti projektu SIS II, ktorými sa vyznačoval začiatok roku 2010, v priebehu roka postupne vyriešené. Toto intenzívne úsilie vyvrcholilo úspešným výsledkom prvej medzníkovej skúšky, konsenzuálnym vymedzením konečných požiadaviek na uvedenie systému do prevádzky a uzatvorením príslušného zmluvného rámca. Tento pozitívny vývoj prispel k tomu, že sa projekt SIS II vrátil do správnych koľají s jasnou a spoločnou víziou zostávajúcich fáz tohto projektu a tiež s realistickým harmonogramom a primeraným rozpočtovým plánom na dokončenie zostávajúcej práce. Tento nový impulz uzatvára takmer dvojročné obdobie poznačené ťažkosťami a poskytuje rámec, v ktorom musia všetky zainteresované strany vyvinúť potrebné úsilie na finalizáciu projektu SIS II. Príloha I Stretnutia výboru SISVIS (SIS II) a pracovných skupín Stretnutia uskutočnené vo vykazovanom období JÚL 2010 | 6, 14, 27 | Rada pre globálne riadenie programu SIS II | 13 | Rada pre riadenie zmien | 15 | Stretnutie projektových manažérov na vnútroštátnej úrovni | 15 | Výbor SISVIS (technické aspekty SIS II) | AUGUST 2010 | 11, 25 | Rada pre globálne riadenie programu SIS II | SEPTEMBER 2010 | 8, 16, 30 | Rada pre globálne riadenie programu SIS II | 22 | Výbor SISVIS (technické aspekty SIS II) | 22 | Stretnutie projektových manažérov na vnútroštátnej úrovni | OKTÓBER 2010 | 20 | Výbor SISVIS (technické aspekty SIS II) | 27 | Výbor SIS VIS (SIRENE) | 20, 27 | Rada pre globálne riadenie programu SIS II | NOVEMBER 2010 | 10, 16, 24 | Rada pre globálne riadenie programu SIS II | DECEMBER 2010 | 2 | Seminár venovaný otázke prechodu na nový systém | 2, 8, 15 | Rada pre globálne riadenie programu SIS II | 16 | Stretnutie projektových manažérov na vnútroštátnej úrovni | 7, 14 | Poradná skupina pre skúšky | Stretnutia výboru SISVIS (SIS II) a pracovných skupín b) stretnutia predbežne naplánované na nasledujúce vykazované obdobie JANUÁR 2011 | 11-12 | Testovací workshop | 12, 19, 25 | Rada pre globálne riadenie programu SIS II | 26 | Výbor SISVIS (technické aspekty SIS II) | 26 | Stretnutie projektových manažérov na vnútroštátnej úrovni | FEBRUÁR 2011 | 2, 9, 16, 22 | Rada pre globálne riadenie programu SIS II | 23 | Výbor SISVIS (technické aspekty SIS II) | 23 | Stretnutie projektových manažérov na vnútroštátnej úrovni | MAREC 2011 | 2, 9, 16, 22, 30 | Rada pre globálne riadenie programu SIS II | 23 | Výbor SISVIS (technické aspekty SIS II) | 23 | Stretnutie projektových manažérov na vnútroštátnej úrovni | APRÍL 2011 | 6, 13, 20, 26 | Rada pre globálne riadenie programu SIS II | 27 | Výbor SISVIS (technické aspekty SIS II) | 27 | Stretnutie projektových manažérov na vnútroštátnej úrovni | MÁJ 2011 | 4, 11, 18, 24 | Rada pre globálne riadenie programu SIS II | 25 | Výbor SISVIS (technické aspekty SIS II) | 25 | Stretnutie projektových manažérov na vnútroštátnej úrovni | JÚN 2011 | 1, 8, 15, 28 | Rada pre globálne riadenie programu SIS II | 29 | Výbor SISVIS (technické aspekty SIS II) | 29 | Stretnutie projektových manažérov na vnútroštátnej úrovni | [1] Nariadenie (ES) č. 1104/2008 zmenené a doplnené nariadením (EÚ) č. 541/2010 a nariadenie Rady 2008/839/SVV zmenené a doplnené nariadením (EÚ) č. 542/2010. [2] Pracovný dokument útvarov Komisie „ Správa o harmonograme a rozpočte určenom na sprevádzkovanie druhej generácie Schengenského informačného systému (SIS II) “, SEK(2010) 1138 v konečnom znení, Brusel, 21.9.2010. [3] Spoločný článok 1 ods. 3 nariadenia (ES) č. 1104/2008 zmeneného a doplneného nariadením (EÚ) č. 541/2010 a nariadenia Rady 2008/839/SVV zmeneného a doplneného nariadením (EÚ) č. 542/2010. [4] 2007/171/ES: rozhodnutie Komisie zo 16. marca 2007, ktorým sa ustanovujú sieťové požiadavky na Schengenský informačný systém II (3. pilier); 2007/170/ES: rozhodnutie Komisie zo 16. marca 2007, ktorým sa ustanovujú sieťové požiadavky na Schengenský informačný systém II (1. pilier) [oznámené pod číslom K(2007) 845]; 2008/602/ES: rozhodnutie Komisie zo 17. júna 2008, ktorým sa určuje fyzická architektúra a požiadavky národných rozhraní a komunikačnej infraštruktúry medzi centrálnym VIS a národnými rozhraniami v etape vývoja systému [oznámené pod číslom K(2008) 2693]. [5] Nariadenie (EÚ) č. 541/2010 a nariadenie (EÚ) č. 542/2010. [6] Dve tretiny rozpočtových prostriedkov na záväzky a na platby boli uvoľnené v januári 2011.